Il-Prim Ministru dalgħodu sejjaħ inkjesta dwar il-każ tat-tanker MT Atlantik biex jiġu stabbiliti l-fatti ta’ kif dan it-tanker ħareġ mill-ibħra territorjali Maltin wara li gie rrappurtat li kien hemm ordni ta’ arrest. Fi stqarrija l-Uffiċċju tal-Prim Ministru qal l-Gvern ħatar lill-eks Brigadier Karmenu Vassallo li se jkun qiegħed imexxi l-inkjesta. Dalgħodu l-Partit Nazzjonalista talab lill-Gvern jispjega rapport li kien ippubblikat ilbieraħ f’gazzetta lokali fejn kien irrapportat li l-Forzi Armati ma ndunawx li tanker maqbud b’mandat tal-Qorit ħarab mill-ibħra Maltin. Il-Kelliem tal-PN Jason Azzopardi akkuża lill-Gvern li bil-ħatriet li qal li saru fl-Armata qed jirredikola lill-istess Forzi Armati. Huwa insista li l-Gvern ikun trasparenti u jgħid il-verità kollha dwar kif dan it-tanker li kien ankrat f’ibħra Maltin viċin il-kosta tħalla jaħrab waqt li ma ntalabx l-intervent ta’ pajjiżi ġirien meta dan għadda mill-ibħra tagħhom. Il-Kelliem Nazzjonalista staqsa x’garanzija għandna li l-Forzi Armati mhux qegħdin jindunaw ukoll b’dgħajjes li jistgħu jkunu deħlin f’Malta bi droga jew b’kuntrabandu.